b'\n_START_ARTICLE_\nMartti Kuisma\n_START_PARAGRAPH_\nMartti Kuisma (s. 27. elokuuta 1936 Kirvu \xe2\x80\x93 1. tammikuuta 2000 Helsinki) oli suomalainen n\xc3\xa4yttelij\xc3\xa4._NEWLINE_Kuisma valmistui Suomen Teatterikoulusta vuonna 1958. H\xc3\xa4n ty\xc3\xb6skenteli Oulun kaupunginteatterissa vuosina 1959\xe2\x80\x931961, Porin teatterissa vuosina 1961\xe2\x80\x931963 ja Jyv\xc3\xa4skyl\xc3\xa4n kaupunginteatterissa vuosina 1963\xe2\x80\x931965. Vuonna 1965 perustetussa MTV-teatterissa h\xc3\xa4n oli mukana alusta saakka vuoteen 1979 ja n\xc3\xa4ytteli muun muassa keskeiset roolit television\xc3\xa4ytelmiss\xc3\xa4 Metrokortti, Huone puutalossa, Tavallinen impi, Orvar Kleinin laillinen ruumis ja Illansuusta puoleen p\xc3\xa4iv\xc3\xa4\xc3\xa4n. H\xc3\xa4n vieraili useissa kes\xc3\xa4teattereissa ja n\xc3\xa4ytteli muun muassa Tuntemattoman sotilaan Antti Rokkaa Pyynikin kes\xc3\xa4teatterissa vuosina 1967\xe2\x80\x931969 ja Oulun kaupunginteatterissa 1970-luvulla. Radioteatterissa h\xc3\xa4n vieraili useasti ja esiintyi viel\xc3\xa4 1990-luvulla muun muassa Kantolan perheess\xc3\xa4._NEWLINE_Kuisma n\xc3\xa4ytteli noin kymmeness\xc3\xa4 elokuvassa, joista tunnetuimpia on Uuno Laurilan osa elokuvassa T\xc3\xa4\xc3\xa4ll\xc3\xa4 Pohjant\xc3\xa4hden alla. My\xc3\xb6hemmin h\xc3\xa4n n\xc3\xa4ytteli muun muassa elokuvissa Viimeinen savotta ja Tuhlaajapoika.'